[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.12.2006

COM(2006) 758 τελικό

Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη διάθεση στην αγορά, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, γαρύφαλλου (Dianthus caryophyllus L., σειρά 123.2.38) που έχει υποστεί γενετική τροποποίηση όσον αφορά το χρώμα του άνθους

(Μόνο το ολλανδικό κείμενο είναι το αυθεντικό)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Σύμφωνα με το άρθρο 13 της οδηγίας 2001/18/ΕΚ, οι ολλανδικές αρχές έκαναν αποδεκτές κοινοποιήσεις (κωδικός αναφοράς C/NL/04/02) σχετικά με τη διάθεση γαρύφαλλου στην αγορά ( Dianthus caryophyllus L., σειρά 123.2.38), που έχει υποστεί γενετική τροποποίηση όσον αφορά το χρώμα του άνθους.

2. Η κοινοποίηση καλύπτει την εισαγωγή, διανομή και λιανική πώληση του Dianthus caryophyllus L., σειρά 123.2.38, όπως για οιοδήποτε άλλο γαρύφαλλο στην Κοινότητα.

3. Σύμφωνα με το άρθρο 14 της οδηγίας, η ολλανδική αρμόδια αρχή διαβίβασε στην Επιτροπή την οικεία έκθεση αξιολόγησης της κοινοποίησης, στην οποία συμπεραίνεται ότι το γενετικώς τροποποιημένο γαρύφαλλο ( Dianthus caryophyllus L., σειρά 123.2.38) πρέπει να διατεθεί στην αγορά για εισαγωγή, διανομή και λιανική πώληση, όπως οιοδήποτε άλλο γαρύφαλλο.

4. Η Επιτροπή διαβίβασε την έκθεση αξιολόγησης σε όλα τα άλλα κράτη μέλη, ορισμένα εκ των οποίων ήγειραν αντιρρήσεις για τη διάθεση των προϊόντων στην αγορά και επέμειναν σε αυτές, εις ό,τι αφορά το σχέδιο παρακολούθησης, τις αλλεργιογόνους ιδιότητες και την τοξικότητα, καθώς και την ιχνηλάτηση του προϊόντος.

5. Βάσει των εν λόγω αντιρρήσεων, η Ευρωπαϊκή Αρχή για την Ασφάλεια των Τροφίμων (ΕΑΑΤ), σύμφωνα με το άρθρο 29 παράγραφος 1 και το άρθρο 22 παράγραφος 5 στοιχείο γ) του κανονισμού (ΕΚ) αριθ. 178/2002[1], ερωτήθηκε και γνωμοδότησε στις 27 Ιουνίου 2006, συμπεραίνοντας, βάσει όλων των υποβληθέντων στοιχείων, ότι τα κομμένα άνθη του γενετικώς τροποποιημένου γαρύφαλλου ( Dianthus caryophyllus L., σειρά 123.2.38) είναι απίθανο να έχουν αρνητικές επιπτώσεις στην υγεία του ανθρώπου και των ζώων ή στο περιβάλλον, στο πλαίσιο της προτεινόμενης διακοσμητικής χρήσης τους. Επίσης, η ΕΑΑΤ διαπίστωσε ότι το πεδίο εφαρμογής του σχεδίου παρακολούθησης που υπέβαλε ο κάτοχος της συγκατάθεσης είναι ευθυγραμμισμένο με την προβλεπόμενη χρήση του γαρύφαλλου.

6. Ως εκ τούτου η Επιτροπή, σύμφωνα με το άρθρο 18 της οδηγίας 2001/18/ΕΚ, καλείται να αποφασίσει σύμφωνα με τη διαδικασία που ορίζεται στο άρθρο 30 παράγραφος 2 της οδηγίας 2001/18/ΕΚ όπου εφαρμόζονται τα άρθρα 5 και 7 της απόφασης 1999/468/ΕΚ, συνεκτιμώντας τις διατάξεις του άρθρου 8.

7. Υπεβλήθη σχέδιο των ληπτέων μέτρων σύμφωνα με το άρθρο 5 παράγραφος 2 της απόφασης 1999/468/ΕΚ, για γνωμοδότηση, στην επιτροπή που συνεστήθη δυνάμει του άρθρου 30 της οδηγίας 2001/18/ΕΚ.

8. Η επιτροπή, της οποίας ζητήθηκε η γνώμη στις 18 Σεπτεμβρίου 2006, δεν έχει γνωμοδοτήσει. Ως εκ τούτου, η Επιτροπή, σύμφωνα με το άρθρο 5 παράγραφος 4 της απόφασης 1999/468/ΕΚ υποβάλλει πάραυτα πρόταση στο Συμβούλιο σχετικά με τα ληπτέα μέτρα και ενημερώνει σχετικά το Ευρωπαϊκό Κοινοβούλιο· το Ευρωπαϊκό Κοινοβούλιο ενημερώθηκε στις 19 Σεπτεμβρίου 2006. Το Ευρωπαϊκό Κοινοβούλιο ενδεχομένως θα κρίνει σκόπιμο να τοποθετηθεί σχετικά, σύμφωνα με το άρθρο 8 της ανωτέρω απόφασης.

9. Το άρθρο 5 παράγραφος 6 της απόφασης 1999/468/ΕΚ ορίζει ότι το Συμβούλιο, λαμβάνοντας υπόψη τη συγκεκριμένη θέση, δύναται να αποφασίζει, κατά περίπτωση, με ειδική πλειοψηφία για την πρόταση, εντός προθεσμίας τριών μηνών σύμφωνα με το άρθρο 30 παράγραφος 2 της οδηγίας 2001/18/ΕΚ. Εάν, εντός της τρίμηνης αυτής προθεσμίας, το Συμβούλιο δηλώσει με ειδική πλειοψηφία ότι διαφωνεί με την πρόταση, η Επιτροπή την επανεξετάζει· εάν με τη λήξη της εν λόγω προθεσμίας, το Συμβούλιο δεν έχει εγκρίνει την προτεινόμενη εκτελεστική πράξη ή δεν έχει εκδηλώσει τη διαφωνία του με τα προτεινόμενα εκτελεστικά μέτρα, η προτεινόμενη εκτελεστική πράξη εγκρίνεται από την Επιτροπή.

Πρόταση για

ΑΠΟΦΑΣΗ ΤΟΥ ΣΥΜΒΟΥΛΙΟΥ

σχετικά με τη διάθεση στην αγορά, σύμφωνα με την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, γαρύφαλλου ( Dianthus caryophyllus L., σειρά 123.2.38) που έχει υποστεί γενετική τροποποίηση όσον αφορά το χρώμα του άνθους

(Κείμενο που ενδιαφέρει τον ΕΟΧ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2001/18/ΕΚ του Ευρωπαϊκού Κοινοβουλίου και του Συμβουλίου, της 12ης Μαρτίου 2001, για τη σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ[2] του Συμβουλίου, και ιδίως το άρθρο 18 παράγραφος 1 πρώτο εδάφιο,

την πρόταση της Επιτροπής,

Εκτιμώντας τα ακόλουθα:

(1) Σύμφωνα με την οδηγία 2001/18/ΕΚ η διάθεση στην αγορά προϊόντος, που περιέχει ή αποτελείται από γενετικώς τροποποιημένο οργανισμό ή συνδυασμό γενετικώς τροποποιημένων οργανισμών, προϋποθέτει γραπτή συγκατάθεση εκ μέρους της αρμόδιας αρχής κράτους μέλους, σύμφωνα με τη διαδικασία που καθορίζεται στην οδηγία.

(2) Η εταιρεία Florigene Ltd, Μελβούρνη, Αυστραλία, διαβίβασε στην αρμόδια αρχή των Κάτω Χωρών, το Σεπτέμβριο του 2004, κοινοποίηση για τη διάθεση, στην αγορά, γενετικώς τροποποιημένου γαρύφαλλου (Dianthus caryophyllus L., σειρά123.2.38).

(3) Η κοινοποίηση αφορά την εισαγωγή, διανομή και λιανική πώληση του Dianthus caryophyllus L., της σειράς 123.238, υπό τους ισχύοντες όρους για κάθε άλλο γαρύφαλλο.

(4) Σύμφωνα με τη διαδικασία που προβλέπεται στο άρθρο 14 της οδηγίας 2001/18/ΕΚ, η αρμόδια αρχή των Κάτω Χωρών συνέταξε έκθεση αξιολόγησης, η οποία υποβλήθηκε στην Επιτροπή και στις αρμόδιες αρχές των άλλων κρατών μελών. Στην εν λόγω έκθεση αξιολόγησης συμπεραίνεται ότι δεν συντρέχουν λόγοι να μην εκδοθεί συγκατάθεση για τη διάθεση, στην αγορά, κομμένων ανθέων του γενετικώς τροποποιημένου γαρύφαλλου (Dianthus caryophyllus L., σειρά 123.2.38) για διακοσμητική χρήση, εφόσον πληρούνται συγκεκριμένες προϋποθέσεις.

(5) Οι αρμόδιες αρχές ορισμένων κρατών μελών ήγειραν αντιρρήσεις για τη διάθεση του προϊόντος στην αγορά.

(6) Στη γνώμη της Ευρωπαϊκής Αρχής για την Ασφάλεια των Τροφίμων (ΕΑΑΤ) της 17ης Μαΐου 2006 (δημοσιεύθηκε στις 27 Ιουνίου 2006) συμπεραίνεται, από όλα τα υποβληθέντα στοιχεία, ότι τα κομμένα άνθη του γενετικώς τροποποιημένου γαρυφάλλου (Dianthus caryophyllus L., line 123.2.38) δεν αναμένεται να έχουν αρνητικές συνέπειες στην υγεία του ανθρώπου και των ζώων, ή στο περιβάλλον, στο πλαίσιο της προτεινόμενης διακοσμητικής χρήσης τους. Η ΕΑΑΤ έκρινε επίσης ότι το σχέδιο παρακολούθησης, που υπεβλήθη από τον κάτοχο συγκατάθεσης ευθυγραμμίζεται με τις χρήσεις για τις οποίες προορίζεται το γαρύφαλλο.

(7) Από την εξέταση των αντιρρήσεων που διατυπώθηκαν βάσει της οδηγίας 2001/18/ΕΚ, των στοιχείων που υπεβλήθησαν στο πλαίσιο της κοινοποίησης, καθώς και της γνώμης της ΕΑΑΤ, δεν προέκυψαν λόγοι ώστε να θεωρηθεί ότι η διάθεση, στην αγορά, κομμένων ανθέων του γενετικώς τροποποιημένου γαρυφάλλου (Dianthus caryophyllus L., σειρά 123.2.38) θα επηρεάσει αρνητικά την υγεία του ανθρώπου ή των ζώων, ή το περιβάλλον, στο πλαίσιο της προτεινόμενης διακοσμητικής χρήσης τους.

(8) Στο γενετικώς τροποποιημένο γαρύφαλλο (Dianthus caryophyllus L., σειρά 123.2.38) πρέπει να αποδοθεί αποκλειστικός αναγνωριστικός κωδικός (μοναδικός ταυτοποιητής) για τους σκοπούς του κανονισμού (ΕΚ) αριθ. 1830/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003 σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς και για την τροποποίηση της οδηγίας 2001/18/ΕΚ[3] και του κανονισμού της Επιτροπής (ΕΚ) αριθ. 65/2004 της 14ης Ιανουαρίου 2004 για την καθιέρωση συστήματος σχηματισμού και απόδοσης αποκλειστικών αναγνωριστικών κωδικών για τους γενετικά τροποποιημένους οργανισμούς[4].

(9) Συνεκτιμώντας τη γνώμη της Ευρωπαϊκής Αρχής για την Ασφάλεια των Τροφίμων, δεν είναι αναγκαία η θέσπιση ειδικών όρων για την προτεινόμενη χρήση, όσον αφορά το χειρισμό ή τη συσκευασία του προϊόντος και την προστασία συγκεκριμένων οικοσυστημάτων, στοιχείων του περιβάλλοντος ή γεωγραφικών περιοχών.

(10) Η προτεινόμενη επισήμανση, σε ετικέτα ή σε συνοδευτικό έντυπο, πρέπει να περιλαμβάνει κείμενο διατυπωμένο κατά τρόπο ώστε να ενημερώνονται οι φορείς εκμετάλλευσης καθώς και οι τελικοί χρήστες, ότι τα κομμένα άνθη Dianthus caryophyllus L., σειρά 123.2.38 δεν επιτρέπεται να χρησιμοποιούνται για κατανάλωση από τον άνθρωπο ή από τα ζώα ή για καλλιέργεια.

(11) Η επιτροπή που συνεστήθη δυνάμει του άρθρου 30 της οδηγίας 2001/18/ΕΚ δεν έχει γνωμοδοτήσει επί των μέτρων που ορίζονται στο σχέδιο απόφασης της Επιτροπής, μετά τις διαβουλεύσεις με αυτή, στις 18 Σεπτεμβρίου 2006, σύμφωνα με τη διαδικασία που ορίζεται στο άρθρο 30 παράγραφος 2 της εν λόγω οδηγίας.

(12) Η Επιτροπή, βάσει του άρθρου 5 παράγραφος 4 της απόφασης του Συμβουλίου 1999/468/ΕΚ υποβάλλει, χωρίς καθυστέρηση, προτάσεις στο Συμβούλιο σχετικά με τα ληπτέα μέτρα και ενημερώνει σχετικά το Ευρωπαϊκό Κοινοβούλιο· το Ευρωπαϊκό Κοινοβούλιο ενημερώθηκε στις 19 Σεπτεμβρίου 2006,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1 Συγκατάθεση

Χορηγείται γραπτή συγκατάθεση από την αρμόδια αρχή των Κάτω Χωρών για τη διάθεση, στην αγορά, σύμφωνα με την παρούσα απόφαση, του προϊόντος που ορίζεται στο άρθρο 2, όπως κοινοποιήθηκε από την εταιρεία Florigene Ltd, Μελβούρνη, Αυστραλία (αναφορά C/NL/04/02).

Σύμφωνα με τις διατάξεις του άρθρου 19 παράγραφος 3 της οδηγίας 2001/18/ΕΚ, η άδεια διευκρινίζει τους όρους υπό τους οποίους παρέχεται και οι οποίοι αναφέρονται στα άρθρα 3 και 4.

Άρθρο 2Προϊόν

1. Οι γενετικώς τροποποιημένοι οργανισμοί που πρόκειται να διατεθούν στην αγορά ως προϊόν, καλούμενοι εν προκειμένω «το προϊόν», συνίστανται σε κομμένα άνθη γαρύφαλλου ( Dianthus caryophyllus L.), με τροποποιημένο χρώμα του άνθους, παραγόμενοι από σειρά καλλιέργειας κυττάρων του Dianthus caryophyllus L. σειρά 123.2.38 και μετασχηματισθέντα με το Agrobacterium tumefaciens , στέλεχος AGL0, με τη χρήση του φορέα pcGP1470 και με αποτέλεσμα τη σειρά 123.2.38.

Το προϊόν περιέχει το ακόλουθο DNA σε τρεις κασέτες:

(α) στην κασέτα 1:

Τον υποκινητή γονιδίου του άνθους «σκυλάκια» που κωδικοποιεί τη σύνθεση της χαλκόνης, το συμπληρωματικό DNA (cDNA) της 3'5' υδροξυλάσης του φλαβονοειδούς (F3'5'H) της Petunia, την καταληκτική ακολουθία του γονιδίου της Petunia, που κωδικοποιεί μια ομόλογη πρωτεΐνη μεταφοράς φωσφολιπιδίων.

(β) στην κασέτα 2:

Τον συστατικό υποκινητή Mac, το συμπληρωματικό DNA (cDNA) της διυδροφλαβονόλης 4-ρεντουκτάσης (DFR), της petunia, την καταληκτική ακολουθία του γονιδίου του Agrobacterium tumefaciens που κωδικοποιεί τη συνθάση της μαννοπίνης (Mas).

Η ταυτόχρονη έκφραση και των δύο γονιδίων στο γαρύφαλλο έχει ως αποτέλεσμα τροποποιημένη σύνθεση φλαβονοειδών στα άνθη, και τον επακόλουθο σχηματισμό της γαλάζιας χρωστικής δελφινιδίνης.

(γ) στην κασέτα 3:

Τον υποκινητή γονιδίου του ιού 35S της μωσαϊκής της ανθοκράμβης, μια μη μεταφρασμένη περιοχή του συμπληρωματικού DNA (cDNA), η οποία αντιστοιχεί στο γονίδιο της Petunia, που κωδικοποιεί την πρωτεΐνη 5 η οποία δεσμεύει την χλωροφύλλη a/b, το γονίδιο SuRB ( als ) το οποίο κωδικοποιεί μια μεταλλαγμένη πρωτεΐνη της ακετογαλακτικής συνθάσης (acetolactate synthase – ALS), η οποία προσδίδει αντοχή στή σουλφονυλουρία, προερχόμενης από το Nicotiana tabacum , συμπεριλαμβανομένων των καταληκτικών ακολουθιών του.

Το γονίδιο αυτό χρησιμοποιείται για επιλογή in vitro .

2. Η συγκατάθεση πρέπει να καλύπτει τους απογόνους που λαμβάνονται μέσω φυτικής αναπαραγωγής, του γενετικώς τροποποιημένου γαρυφάλλου ( Dianthus caryophyllus L., σειρά 123.2.38).

Άρθρο 3Όροι διάθεσης στην αγορά

Το προϊόν μπορεί να χρησιμοποιηθεί κατ’ αποκλειστικότητα για διακοσμητικούς σκοπούς, εξαιρουμένης της καλλιέργειας, και δύναται να διατεθεί στην αγορά υπό τους ακόλουθους όρους:

1. η διάρκεια ισχύος της συγκατάθεσης είναι 10 έτη από την ημερομηνία έκδοσής της·

2. ο αποκλειστικός αναγνωριστικός κωδικός (μοναδικός ταυτοποιητής) του προϊόντος είναι FLO-4Ø644-4·

3. υπό την επιφύλαξη του άρθρου 25 της οδηγίας 2001/18/ΕΚ, η μεθοδολογία ιχνηλάτησης και ταυτοποίησης του προϊόντος, εξαιρουμένων των πειραματικών δεδομένων, που καταδεικνύουν την ιδιαιτερότητα της μεθοδολογίας, όπως ελέγχεται από το Κοινοτικό Εργαστήριο Αναφοράς, γνωστοποιείται στις αρμόδιες αρχές και στις υπηρεσίες επιθεώρησης των κρατών μελών, καθώς και στα κοινοτικά εργαστήρια ελέγχου.

4. υπό την επιφύλαξη των διατάξεων του άρθρου 25 της οδηγίας 2001/18/ΕΚ, ο κάτοχος της άδειας παρέχει, οποτεδήποτε του ζητηθεί, δείγματα θετικού και αρνητικού ελέγχου του προϊόντος, ή του γενετικού του υλικού, ή υλικά αναφοράς στις αρμόδιες αρχές και υπηρεσίες επιθεώρησης κρατών μελών καθώς και των κοινοτικών εργαστηρίων ελέγχου·

5. οι φράσεις «Το παρόν προϊόν είναι γενετικά τροποποιημένος οργανισμός» ή «Το παρόν προϊόν είναι γενετικά τροποποιημένο γαρύφαλλο» καθώς και οι λέξεις «απαγορεύεται η ανθρώπινη ή ζωική κατανάλωση και η καλλιέργεια» αναγράφονται σε ετικέτα ή σε έντυπο που συνοδεύει το προϊόν.

Άρθρο 4Παρακολούθηση

1. Κατά τη διάρκεια ισχύος της συγκατάθεσης, ο κάτοχός της εξασφαλίζει την κατάρτιση και εφαρμογή του σχεδίου παρακολούθησης που περιλαμβάνεται στην κοινοποίηση και συνίσταται σε ένα γενικό σχέδιο επιτήρησης, με στόχο τον εντοπισμό τυχόν αρνητικών συνεπειών στην υγεία του ανθρώπου και των ζώων ή στο περιβάλλον, από το χειρισμό ή τη χρησιμοποίηση του προϊόντος.

2. Ο κάτοχος της συγκατάθεσης ενημερώνει κατευθείαν τις επιχειρήσεις και τους χρήστες σχετικά με την ασφάλεια και τα γενικά χαρακτηριστικά του προϊόντος, καθώς και τους όρους τους σχετικούς με την παρακολούθηση, συμπεριλαμβανομένων των κατάλληλων διαχειριστικών μέτρων που πρέπει να ληφθούν σε περίπτωση τυχαίας διαφυγής σπόρων.

3. Ο κάτοχος της συγκατάθεσης υποβάλει στην Επιτροπή, και στις αρμόδιες αρχές των κρατών μελών, ετήσιες εκθέσεις για τα αποτελέσματα των δραστηριοτήτων παρακολούθησης.

4. Υπό την επιφύλαξη των διατάξεων του άρθρου 20 της οδηγίας 2001/18/ΕΚ, το σχέδιο παρακολούθησης, όπως κοινοποιήθηκε, αναθεωρείται, κατά περίπτωσιν, από τον κάτοχο της συγκατάθεσης και υπόκειται στην έγκριση της Επιτροπής και της αρμόδιας αρχής του κράτους μέλους το οποίο ήταν ο αποδέκτης της αρχικής κοινοποίησης και/ή της αρμόδιας αρχής του κράτους μέλους - αποδέκτη της αρχικής κοινοποίησής, εφόσον συμφωνεί η Επιτροπή και με γνώμονα τα αποτελέσματα των δραστηριοτήτων παρακολούθησης. Οι τυχόν προτάσεις αναθεωρημένου σχεδίου παρακολούθησης υποβάλλονται στις αρμόδιες αρχές των κρατών μελών.

5. Ο κάτοχος της συγκατάθεσης πρέπει να είναι σε θέση να αποδείξει στην Επιτροπή και στις αρμόδιες αρχές των κρατών μελών:

(α) ότι τα υφιστάμενα δίκτυα παρακολούθησης, συμπεριλαμβανομένων των εθνικών δικτύων βοτανικής επιτήρησης και των υπηρεσιών φυτικής προστασίας, όπως ορίζονται στο σχέδιο παρακολούθησης που περιέχεται στην κοινοποίηση, συλλέγουν τα στοιχεία τα οποία είναι απαραίτητα για την παρακολούθηση των προϊόντων· και

(β) ότι τα εν λόγω υφιστάμενα, δίκτυα παρακολούθησης έχουν συμφωνήσει να διαθέτουν τα εν λόγω στοιχεία στον κάτοχο της συγκατάθεσης, προτού λήξη η προθεσμία υποβολής των εκθέσεων παρακολούθησης στη Επιτροπή και στις αρμόδιες αρχές των κρατών μελών, σύμφωνα με την παράγραφο 4.

Άρθρο 5 Εφαρμογή

Η απόφαση αυτή εφαρμόζεται από την ημερομηνία ελέγχου, από το Κοινοτικό Εργαστήριο Αναφοράς, της ειδικής για το συγκεκριμένο γαρύφαλλο ( Dianthus caryophyllus L., σειρά 123.2.38) μεθόδου ιχνηλάτησης που αναφέρεται στο άρθρο 3 παράγραφος γ) της παρούσας απόφασης.

Άρθρο 6 Αποδέκτες

Η παρούσα απόφαση απευθύνεται στο Βασίλειο των Κάτω Χωρών.

Βρυξέλλες,

Για το Συμβούλιο

Ο Πρόεδρος

[1] ΕΕ L 31 της 1.2.2002, σ.1.

[2] ΕΕ L 106 της 17.4.2001, σ. 1. Οδηγία όπως τροποποιήθηκε την τελευταία φορά με τον κανονισμό (ΕΚ) αριθ. 1830/2003 (ΕΕ L 268 της 18.10.2003, σ. 24).

[3] ΕΕ L 268 της 18.10.2003, σ. 24.

[4] ΕΕ L 10 της 16.1.2004, σ. 5.